

4. pielikums
atklāta konkursa “Magnētiskās rezonanses iekārtas piegāde 
SIA “Liepājas reģionālā slimnīca” vajadzībām”, 
Id. Nr. LRS 2026/16, nolikumam

LĪGUMS (projekts)
par magnētiskās rezonanses iekārtas piegādi

Pasūtītāja līguma Nr. ________
Piegādātāja līguma Nr. ________
[bookmark: _Hlk71202636]Atklāts konkurss virs ES sliekšņa 
Id. Nr. LRS 2026/16

Liepājā									    Datums skatāms laika zīmogā

	Sabiedrība ar ierobežotu atbildību “LIEPĀJAS REĢIONĀLĀ SLIMNĪCA”, reģ. Nr. 42103041306, tās _____________ personā, kuri rīkojas uz statūtu pamata (turpmāk – Pasūtītājs), no vienas puses, un
_____________, reģ. Nr. ________, tās ___________ personā, kurš/-a rīkojas uz _______ pamata (turpmāk - Piegādātājs), no otras puses,
[bookmark: _Hlk71202700]abi kopā turpmāk – Līdzēji, un katrs atsevišķi arī - Līdzējs, pamatojoties uz atklāta konkursa “Magnētiskās rezonanses iekārtas piegāde SIA “Liepājas reģionālā slimnīca” vajadzībām”, Id. Nr. LRS 2026/16, (turpmāk – Atklāts konkurss) rezultātiem, un saskaņā ar Piegādātāja Atklātā konkursā iesniegto piedāvājumu, noslēdz šādu līgumu (turpmāk – Līgums):

1. LĪGUMA PRIEKŠMETS
1.1. [bookmark: _Hlk71202746]Pasūtītājs pasūta un pērk no Piegādātāja 1 gab. jaunu ražotāja ________ magnētiskās rezonanses iekārtu, modelis_______, (atbilstoši pretendenta piedāvājumam) (turpmāk – Iekārta) atbilstoši Tehniskajai specifikācijai – tehniskajam piedāvājumam (Līguma 1. pielikums) un Finanšu piedāvājumam (Līguma 2. pielikums). 
1.2. Piegādātājs ar saviem resursiem 190 kalendāro dienu laikā no Līguma spēkā stāšanas dienas veic Tehniskajā specifikācijā – tehniskajā piedāvājumā (Līguma 1. pielikums) un Būvniecības dokumentācijā telpu pielāgošanas darbiem (Atklāta konkursa nolikuma 2.2. pielikums) norādītos darbus (turpmāk viss kopā – Piegāde), t. sk.:
1.2.1. ne vēlāk kā 120 kalendāro dienu laikā no objekta (telpu) pieņemšanas - nodošanas akta parakstīšanas dienas - telpu pielāgošanas remontdarbus saskaņā ar Paziņojumu par būvniecību “Telpu pielāgošana magnētiskās rezonanses iekārtas uzstādīšanai, Slimnīcas ielā 25, Liepājā”, BIS Nr. Paziņojums par būvniecību TMP-939661-337553 un Būvniecības dokumentāciju telpu pielāgošanas darbiem (Atklāta konkursa nolikuma 2.2. pielikums);
1.2.2. ne vēlāk kā 150 kalendāro dienu laikā no Līguma spēkā stāšanās dienas - Iekārtas piegādi uzglabāšanai Pasūtītāja telpās;
1.2.3. ne vēlāk kā 190 kalendāro dienu laikā no Līguma spēkā stāšanās dienas - Iekārtas nodošanu ekspluatācijā, kas ietver Iekārtas uzstādīšanu un instalāciju, t. sk. elektrodrošības un funkcionālās pārbaudes saskaņā ar Ministru kabineta 2023. gada 15. augusta noteikumiem Nr. 461 “Medicīnisko ierīču noteikumi”, un Pasūtītāja lietotāju pirmreizējo apmācību. 
1.3. Līguma izpildē Piegādātājam ir saistošs:
1.3.1. Līgums un tā pielikumi;
1.3.2. visa Atklāta konkursa dokumentācija;
1.3.3. visi Atklātā konkursā Piegādātāja piedāvājumā iesniegtie dokumenti;
1.3.4. Pasūtītāja norādījumi;
1.3.5. normatīvie akti, kas regulē Līguma 1.2. punktā noteikto.
1.4. [bookmark: _Hlk174956040]Iekārtas iegāde tiek īstenota ERAF projekta “Veselības aprūpes pieejamības stiprināšana SIA “Liepājas reģionālā slimnīca”, iegādājoties modernas medicīnas tehnoloģijas” ietvaros. Projekta līguma Nr. 4.1.1.1/1/24/I/011.

2. LĪGUMA SUMMA UN NORĒĶINU KĀRTĪBA
2.1. Līgumcena bez pievienotās vērtības nodokļa (turpmāk – PVN) ir _______ EUR (______). Papildus tiek maksāts PVN atbilstoši spēkā esošajai likmei.
2.2. Līguma 2.1. punktā norādītajā summā ir ietverti visi Piegādātāja izdevumi, kas tam rodas saistībā ar Līguma izpildi, tajā skaitā visi izdevumi, kas saistīti ar Līguma 1.2. punktā un 3. sadaļā noteikto.
2.3. [bookmark: _Hlk232754696]Ja Piegādātājam nepieciešams avanss, Pasūtītājs maksā Piegādātājam avansu līdz 50% (piecdesmit procentu) apmērā no Iekārtas vērtības ar PVN (Līguma 2. pielikuma 2. pozīcija), ja Piegādātājs 15 (piecpadsmit) darba dienu laikā no Līguma noslēgšanas iesniedz avansa rēķinu un Līguma 2.4. punktā minēto avansa maksājuma nodrošinājumu. Rēķins tiek apmaksāts 30 (trīsdesmit) dienu laikā no minēto dokumentu saņemšanas dienas.
2.4. Avansa maksājuma nodrošinājums:
2.4.1. ir avansa maksājuma nodrošinājuma apliecinošs dokumenta oriģināls – kredītiestādes vai tās filiāles garantija, vai apdrošināšanas sabiedrības izsniegta polise vai cits dokuments, uz kura pamata Pasūtītājs var vērsties pie kredītiestādes vai apdrošināšanas sabiedrības ar prasību atmaksāt Pasūtītājam avansu, ko Pasūtītājs izmaksājis Piegādātājam, ja Piegādātājs neizpilda Līguma noteikumus;
2.4.2. avansa nodrošinājumam jābūt par pilnu avansa maksājuma apmēru, t. sk. PVN, un līdz Līguma izpildes termiņa beigām;
2.4.3. kopā ar avansa maksājuma nodrošinājuma apliecinoša dokumenta oriģinālu jāiesniedz tā apmaksas dokumenta apliecināta kopija vai cits līdzvērtīgs dokuments, kas apliecina, ka avansa nodrošinājums ir spēkā;
2.4.4. avansa maksājuma nodrošinājums (kredītiestādes izsniegtas garantijas gadījumā) ir izdots, ievērojot Starptautiskās Tirdzniecības palātas [International Chamber of Commerce (ICC)] izdotos Vienotos noteikumus par pieprasījuma garantijām (Uniform Rules for Demand Guaranties, ICC Publication No. 758) (saīsināti – URDG 758).
2.5. Pasūtītājs veic samaksu par veiktajiem telpu pielāgošanas remontdarbiem (Līguma 1.2.1. apakšpunkts, Finanšu piedāvājuma 1. pozīcija) 30 (trīsdesmit) kalendāro dienu laikā no Līguma 3.9. punktā norādītā pieņemšanas – nodošanas akta abpusējas parakstīšanas un rēķina saņemšanas dienas, pārskaitot rēķinā norādīto naudas summu uz rēķinā norādīto Piegādātāja bankas norēķina kontu. 
2.6. Pasūtītājs veic samaksu 20% (divdesmit procentu) apmērā no Iekārtas vērtības ar PVN (Līguma 2. pielikuma 2. pozīcija) 30 (trīsdesmit) kalendāro dienu laikā no Līguma 3.10. punktā norādītā Iekārtas piegādes pieņemšanas – nodošanas akta abpusējas parakstīšanas un rēķina saņemšanas dienas, pārskaitot rēķinā norādīto naudas summu uz rēķinā norādīto Piegādātāja bankas norēķina kontu.
2.7. Pasūtītājs veic atlikušo samaksu par piegādātu, Līguma noteikumiem atbilstošu Iekārtu 30 (trīsdesmit) kalendāro dienu laikā no Līguma 3.13. punktā norādītā Iekārtas pieņemšanas – nodošanas akta abpusējas parakstīšanas un rēķina saņemšanas, pārskaitot rēķinā norādīto naudas summu uz rēķinā norādīto Piegādātāja bankas norēķina kontu. 
2.8. Pasūtītājam nav pienākuma apmaksāt Piegādātāja rēķinus vai segt jebkādas Piegādātāja izmaksas vai zaudējumus par Piegādi, kuru Piegādātājs nav veicis, un / vai par Līguma prasībām neatbilstošas kvalitātes Piegādi.
2.9. Pasūtītājs nesedz nekādas Piegādātāja papildu izmaksas vai zaudējumus, kas var rasties Līguma izpildes laikā, kurus Piegādātājs varēja un tam tos vajadzēja paredzēt. Līgumcena netiek pārskatīta, ja Līguma izpildes laikā tiek konstatēts, ka Piegādātājs cenā nav iekļāvis kādas no izmaksām kvalitatīvai Līguma izpildei, vai jebkādu iemeslu dēļ radies sadārdzinājums.
2.10. Samaksa uzskatāma par veiktu ar brīdi, kad Pasūtītājs veicis pārskaitījumu uz Piegādātāja norādīto bankas norēķinu kontu saskaņā ar Pasūtītāja maksājuma uzdevumu.

3. LĪGUMA IZPILDES UN IEKĀRTAS PIEGĀDES KĀRTĪBA
3.1. [bookmark: _Hlk98877240]Pasūtītājs objektu (telpas) nodod Piegādātajam ne vēlāk kā 70 kalendāro dienu laikā no Līguma spēkā stāšanās brīža. Pasūtītājs ne mazāk kā 5 darba dienas iepriekš paziņo Piegādātāja Līgumā norādītajai pilnvarotajai personai par objekta (telpu) nodošanu. Ja objekta (telpu) nodošana aizkavējas Pasūtītāja dēļ, Piegādes termiņš tiek pagarināts par attiecīgo laika periodu. Ja Piegādātājs nepieņem objektu (telpas), t. i., neparaksta objekta (telpu) pieņemšanas – nodošanas aktu, uzskatāms, ka objekts (telpas) ir nodotas 5. dienā pēc paziņojuma par objekta (telpu) gatavību nodošanai nosūtīšanas Piegādātājam.
3.2. Saskaņā ar Līguma 3. pielikumu un Atklāta konkursa nolikuma 2.2. pielikumu Piegādātājs pirms Iekārtas piegādes un uzstādīšanas veic telpu pielāgošanas darbus, kas nepieciešami, kā arī kurus Iekārtas ražotājs definējis kā obligātus, lai Iekārta varētu tikt ekspluatēta Iekārtas izmantošanas vietā.
3.3. Piegādātājs 2 (divu) nedēļu laikā no Līguma spēkā stāšanās brīža izstrādā un iesniedz Pasūtītājam saskaņošanai darbu veikšanas plānu, ietverot tajā pēc iespējas detalizētu darba laika grafiku visiem nepieciešamajiem pasākumiem Līguma 1.2. punktā noteiktās Piegādes izpildei.
3.4. Līguma 3.3. punktā norādītajā darbu veikšanas plānā Pasūtītājs ietver arī Iekārtas novietošanai paredzēto transporta ceļu (shēmu). Shēmai pievieno sertificēta būvkonstruktora risinājumu pagaidu stiprinājumiem pārsegumā un transportēšanas ceļa zonās (ja attiecināms).
3.5. Pasūtītājs 2 (divu) darba dienu laikā no Līguma 3.3. punktā norādītā darbu veikšanas plāna saņemšanas dienas to saskaņo vai sniedz argumentētus iebildumus. Atbildību par izstrādāto risinājumu atbilstību Latvijas Republikas būvnormatīviem uzņemas Piegādātāja pieaicinātais būvspeciālists (ja attiecināms).
3.6. Ja Pasūtītāja atbildīgā persona nesaskaņo Piegādātāja iesniegto darbu veikšanas plānu, t. sk. risinājumu pagaidu stiprinājumiem pārsegumā (ja nepieciešams) un transportēšanas ceļa zonās, tā norāda Piegādātājam uz veicamajiem precizējumiem.
3.7. Piegādātājs precizētu risinājumu darbu veikšanas plānā, t. sk. pagaidu stiprinājumiem pārsegumā (ja nepieciešams) un transportēšanas ceļa zonās iesniedz Pasūtītājam atkārtotai izskatīšanai 2 (divu) darba dienu laikā. 
3.8. Telpu pielāgošanas darbu ietvaros autoruzraudzību un būvuzraudzību, kā arī būvekspertīzi (ja nepieciešams) nodrošina Pasūtītājs. Ja minēto autoruzraudzības un / vai būvuzraudzības un / vai būvekspertīzes pakalpojumu dēļ Līguma izpilde aizkavējas, šis laika periods netiek ieskaitīts Piegādes termiņā, un Piegādes termiņš tiek pagarināts par attiecīgo laika periodu.
3.9. Telpu pielāgošanas remontdarbu izpildi apliecina abpusēji parakstīts pieņemšanas – nodošanas akts par telpu pielāgošanas remontdarbu veikšanu.
3.10. Iekārtas piegādi Pasūtītāja telpās nodrošina Piegādātājs, izmantojot savu transportu un darbaspēku. Piegādātājs ir atbildīgs par Iekārtas drošību pret iespējamajiem bojājumiem transportēšanas laikā. Pieņemot piegādāto Iekārtu uzglabāšanai Pasūtītāja telpās (Līguma 1.2.2. apakšpunkts), Līdzēji paraksta pieņemšanas – nodošanas aktu par Iekārtas piegādi uzglabāšanai Pasūtītāja telpās.
3.11. Iekārtas piegādes, uzstādīšanas, pārbaužu un apmācību veikšana laikus Piegādātājs saskaņo ar Pasūtītāja pilnvaroto pārstāvi ne vēlāk kā 3 (trīs) darba dienas pirms konkrētās darbības uzsākšanas.
3.12. Piegādātājs pirms Iekārtas gala pieņemšanas – nodošanas akta parakstīšanas veic šādus darbus:
3.12.1. uzstāda Iekārtu tai paredzētajā vietā un iesniedz Pasūtītājam Iekārtas ražotāja izdotu lietošanas instrukciju angļu un / vai latviešu valodā elektroniskā formā un Iekārtas vigilances sistēmas nodrošināšanas procedūras aprakstu;
3.12.2. [bookmark: _Hlk179813628]veic visu nepieciešamo Iekārtas funkcionālo un veiktspējas parametru ieregulēšanas un testēšanas darbu izpildi, kā arī magnētiskā lauka mērījumus atbilstoši visām piemērojamām spēkā esošo normatīvo aktu prasībām;
3.12.3. iesniedz Pasūtītājam visus ar Iekārtas uzstādīšanu, pārbaudi un nodošanu saistītos pārbaužu dokumentus (protokolus, sertifikātus u. c.);
3.12.4. veic Pasūtītāja lietotāju pirmreizējo apmācību, nodrošinot apmācības vismaz 16 stundu garumā radiologu asistentiem un apmācības vismaz 8 stundu garumā radiologiem, par ko Līdzēji noformē Apmācīto lietotāju sarakstu. Pirms apmācību veikšanas Piegādātājs iesniedz Iekārtas lietošanas instrukciju (Quick Start Guide) latviešu valodā (elektroniskā formā), ja tas nav izdarīts iepriekš;
3.12.5. iesniedz Pasūtītājam Iekārtas tehnisko apkopju grafiku visam Iekārtas garantijas periodam (____ mēnešiem), Iekārtas ražotāja izdotus Iekārtas apkopes intervālu un apkopes darbu sarakstus, kā arī regulāri maināmo rezerves daļu sarakstu.
3.13. Pieņemšanas – nodošanas akts par Iekārtas pieņemšanu un palaišanu ekspluatācijā tiek parakstīts tikai pēc tam, kad Piegādātājs ir veicis visu Līguma 3.12. punktā noteikto. Iekārta ir uzskatāma par nodotu Pasūtītājam tikai pēc šajā punktā noteiktā akta abpusējas parakstīšanas brīža.
3.14. Ja, veicot Iekārtas un veikto darbu pieņemšanu, tostarp Līguma 3.12.3. punktā paredzētās dokumentācijas izvērtēšanu, atklājas trūkumi, bojājumi vai citāda neatbilstība Līguma noteikumiem, Pasūtītājs par konstatētajiem pārkāpumiem sagatavo aktu par neatbilstībām, ko iesniedz Piegādātājam. Pasūtītājs aktu Piegādātājam nodod personīgi vai nosūta elektroniska dokumenta formā uz Piegādātāja pilnvarotās personas e-pasta adresi. Piegādātājam aktā norādītie trūkumi, bojājumi un neatbilstības uz sava rēķina jānovērš aktā norādītajā termiņā. Aktā norādītais trūkumu, bojājumu un neatbilstību novēršanas termiņa skaitījums sākas no akta saņemšanas dienas. Akts tiek uzskatīts par saņemtu dienā, kad tas nodots personīgi, vai nākamajā darba dienā pēc tā nosūtīšanas e-pastā.
3.15. [bookmark: _Hlk233298939]Piegādātājs pēc Piegādes veic vides sakārtošanu, nodrošinot visu iepakojuma materiālu izvešanu no slimnīcas telpām un teritorijas.
3.16. Neatbilstību aktā norādītais trūkumu novēršanas termiņš nav uzskatāms par Līguma 1.2. punktā noteiktā termiņa pagarinājumu.
3.17. Īpašuma tiesības uz Iekārtu pāriet no Piegādātāja uz Pasūtītāju pēc Līguma summas pilnas apmaksas. 

4. LĪGUMA SPĒKĀ ESAMĪBA, TĀ GROZĪŠANAS UN IZBEIGŠANAS KĀRTĪBA
4.1. Līgums stājas spēkā tā parakstīšanas dienā un ir spēkā līdz Līdzēju saistību izpildei.
4.2. Līgumu var grozīt vai izbeigt, Līdzējiem savstarpēji rakstiski vienojoties.
4.3. Līguma darbības laikā, Līdzējiem abpusēji vienojoties, var tikt veikti Līguma grozījumi Līgumā un Publisko iepirkumu likuma 61. pantā noteiktajos gadījumos un kārtībā.
4.4. Līguma izpildes termiņi var tikt precizēti pēc Pasūtītāja iniciatīvas par tik ilgu laika posmu, kāds objektīvi ir nepieciešams, lai izpildītu Līguma saistības, šādos gadījumos:
4.4.1. iesaistītā personāla pieejamība attiecīgajā laika periodā;
4.4.2. izmaiņas pacientu plūsmā attiecīgajā laika periodā;
4.4.3. izmaiņas epidemioloģiskā režīma nosacījumos Slimnīcā attiecīgajā laika periodā;
4.4.4. [bookmark: _Hlk143172676]Darbu izpildi ietekmē trešās puses, kompetento institūciju (būvvaldes u. c.) vai Pasūtītāja rīcība.
4.5. Iestājoties neparedzamiem apstākļiem, Piegādātājs ne vēlāk kā 5 (piecu) darba dienu laikā no brīža, kopš Piegādātājam ir kļuvusi zināma šāda informācija, informē Pasūtītāju par šādu apstākļu iestāšanos. Šādā gadījumā Pasūtītājs ir tiesīgs izvērtēt Līguma 9.2.-9.4. punktu noteikumu piemērošanu bet, ja kavējuma iemesls ir objektīvs, Puses ir tiesīgas vienoties par Piegādes termiņa pagarināšanu.
4.6. Līguma izpildes laikā Telpu pielāgošanas darbu apjomu sarakstā (Līguma 3. pielikums) noteikto darbu apjomu izmaiņas ir pieļaujamas tikai, ja tās radušās objektīvi neparedzamu apstākļu dēļ un ir nepieciešamas Līguma pienācīgai izpildei, nemainot Līguma vispārējo raksturu. Darbu apjomu izmaiņas tiek noformētas ar Līdzēju rakstveida vienošanos, ievērojot Publisko iepirkumu likuma prasības.
4.7. Palielinot vai samazinot darbu apjomus, Līgumcena tiek palielināta vai samazināta atbilstoši faktiski izpildāmiem darbu apjomiem, piemērojot Telpu pielāgošanas darbu apjomu sarakstā (Līguma 3. pielikums) noteiktos vienību izcenojumus.
4.8. [bookmark: _Hlk140596893]Pasūtītājam ir tiesības vienpusēji atkāpties no Līguma, ja iestājies vismaz viens no šādiem apstākļiem:
4.8.1. Piegādātājs neveic Piegādi ilgāk par 10 (desmit) kalendāra dienām no Līguma 1.2. punktā noteiktā Piegādes termiņa un termiņa kavējumā nav vainojams Pasūtītājs;
4.8.2. Piegāde neatbilst Līgumam, un šī neatbilstība nav vai nevar tikt novērsta Līgumā paredzētajā termiņā un neatbilstībā nav vainojams Pasūtītājs;
4.8.3. Piegādātājs Līguma noslēgšanas vai Līguma izpildes laikā sniedzis nepatiesas vai nepilnīgas ziņas vai apliecinājumus; 
4.8.4. Piegādātājs Līguma noslēgšanas vai Līguma izpildes laikā pārkāpis normatīvo aktu attiecībā uz Līguma slēgšanu vai izpildi;
4.8.5. iestājušies apstākļi, kas apgrūtina vai padara neiespējamu Piegādātāja Līgumā noteikto saistību izpildi;
4.8.6. ir pasludināts Piegādātāja maksātnespējas process vai iestājas citi apstākļi, kas liedz vai liegs Piegādātājam turpināt Līguma izpildi saskaņā ar Līguma noteikumiem vai kas negatīvi ietekmē Pasūtītāja tiesības, kuras izriet no Līguma;
4.8.7. notikusi Piegādātāja likvidācija; 
4.8.8. Piegādātājs pārkāpj vai nepilda citu būtisku Līgumā paredzētu pienākumu;
4.8.9. Piegādātājs Pasūtītājam nodarījis zaudējumus;
4.8.10. Iekārtas lietošana izraisa izmaiņas, kas var radīt draudus pacienta veselībai un dzīvībai, Iekārtas kvalitātes prasības būtiski atšķiras no Tehniskajā specifikācijā vai Iekārtas instrukcijā norādītajām īpašībām. Konstatējot minētos apstākļus, Līdzēji noformē defektu aktu, kurā norāda Iekārtas neatbilstības Līguma noteikumiem. Šādos apstākļos, vienpusējas Līguma izbeigšanas gadījumā, Piegādātāja neierašanās neizslēdz Piegādātāja atbildību un pienākumu atmaksāt Pasūtītājam līgumcenu un ar Piegādātāja resursiem aizvest Iekārtu no Pasūtītāja telpām;
4.8.11. [bookmark: _Hlk117580420]pret Piegādātāju ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas, kuru rezultātā turpmāka Līguma izpilde nav iespējama, kā arī gadījumā, ja attiecīgie apstākļi bija pastāvējuši pirms Līguma noslēgšanas, bet Pasūtītājam tie nebija zināmi;
4.8.12. ārvalstu finanšu instrumenta vadībā iesaistīta iestāde saistībā ar Piegādātāja darbību vai bezdarbību ir noteikusi ārvalstu finanšu instrumenta finansēta projekta izmaksu korekciju 25% vai lielākā apmērā no līgumcenas, un minētā korekcija izriet no Piegādātāja pieļauta Līguma pārkāpuma;
4.8.13. Piegādātājs ir patvaļīgi pārtraucis Līguma izpildi, tai skaitā, ja Piegādātājs nav sasniedzams juridiskajā adresē;
4.8.14. ārvalstu finanšu instrumenta vadībā iesaistītā iestāde ir konstatējusi normatīvo aktu pārkāpumus Līguma noslēgšanas vai izpildes gaitā, un to dēļ tiek piemērota Līguma izmaksu korekcija 100 % apmērā;
4.8.15. Ministru kabinets ir pieņēmis lēmumu par attiecīgā struktūrfondu plānošanas perioda prioritāšu pārskatīšanu, un tādēļ Pasūtītājam ir būtiski samazināts vai atcelts ārvalstu finanšu instrumenta finansējums, ko Pasūtītājs gribēja izmantot Līgumā paredzēto maksājuma saistību segšanai;
4.8.16. citos Līgumā vai ārējā normatīvajā aktā noteiktajos gadījumos.
4.9. [bookmark: _Hlk140596913]Piegādātājam ir tiesības vienpusēji atkāpties no Līguma, ja iestājies vismaz viens no šādiem apstākļiem:
4.9.1. Pasūtītājs vismaz 30 (trīsdesmit) kalendāra dienas kavē Līgumā noteikto maksājumu veikšanas termiņu un Pasūtītājs pārkāpumu nenovērš 30 (trīsdesmit) kalendāra dienu laikā no Piegādātāja pretenzijas nosūtīšanas dienas uz Pasūtītāja juridisko adresi;
4.9.2. Pasūtītājam ir uzsākts maksātnespējas process, likvidācija, tā darbība tiek izbeigta vai pārtraukta, vai ir apturēta tā saimnieciskā darbība.
4.10. [bookmark: _Hlk140596874]Par vienpusēju atkāpšanos no Līguma Līdzējs nosūta otram Līdzējam rakstisku paziņojumu uz tā juridisko adresi vai elektroniski parakstītu paziņojumu uz tā Līgumā norādīto e-pasta adresi. Līgums uzskatāms par izbeigtu piektajā dienā pēc rakstiska paziņojuma nodošanas nosūtīšanai pasta iestādē vai nosūtīšanas otram Līdzējam e-pastā. 
4.11. Līguma saistību izbeigšanas gadījumā Pasūtītājs veic pilnu norēķinu un samaksā visus Piegādātāja pamatoti iesniegtos rēķinus par faktiski veikto piegādi līdz līgumsaistību pilnīgai izbeigšanai.

5. GARANTIJA
5.1. Iekārtas garantijas laiks ir _________ (ne mazāk kā 48 mēneši (atbilstoši pretendenta piedāvājumam)) mēneši no Iekārtas pieņemšanas – nodošanas akta abpusējas parakstīšanas dienas. Piegādātājs nodrošina Iekārtas garantijas remontdarbu veikšanu, kā arī bojāto detaļu remontu visā garantijas periodā saskaņā ar starp Līdzējiem noslēgto pakalpojuma līgumu Nr. _______ (Atklāta konkursa nolikuma 5. pielikums).
5.2. Veikto telpu pielāgošanas remontdarbu garantijas laiks ir 24 mēneši no Līguma 3.9. punktā norādītā pieņemšanas – nodošanas akta abpusējas parakstīšanas dienas.

6. IEKĀRTAS KVALITĀTES PRASĪBAS
6.1. Iekārtas specifikācija un komplektācija noteikta Līguma 1. pielikumā.
6.2. Iekārta ir reģistrēta Latvijas Republikas normatīvajos aktos noteiktajā kārtībā, tās kvalitāte atbilst specifikācijai un rūpnīcas izgatavotāja standartiem.
6.3. Iekārtu pirms piegādes uzglabā, kā arī piegādā atbilstoši ražotāja noteiktajām prasībām un instrukcijām par Iekārtas uzglabāšanu.
6.4. Iekārta ir jauna, nelietota, tās oriģinālajā iepakojumā, nav izmantota izstādēs vai demonstrācijās, ir marķēta ar ražotāja firmas zīmi un ar pievienotu informāciju par ekspluatācijas tehniskajiem rādītājiem latviešu valodā. Iekārtas darbības nodrošināšanas programmatūra ir pilnībā izstrādāta un gatava lietošanai (nesatur pagaidu lietošanas (demo) programmas).
6.5. Piegādātājs garantē un uzņemas pilnu atbildību par Iekārtas atbilstību Līguma noteikumiem un derīgumu ekspluatācijai, kā arī to, ka Iekārtas izmantošana atbilstoši tās uzdevumiem nenodarīs kaitējumu cilvēka veselībai un dzīvībai.

7. LĪDZĒJU SAISTĪBAS
7.1. Piegādātājam papildus citos punktos minētajam ir pienākums:
7.1.1. piegādāt Līguma un Latvijas Republikas normatīvo aktu prasībām atbilstošu, pienācīgas kvalitātes Iekārtu;
7.1.2. nodrošināt Piegādei un uzstādīšanai izmantoto materiālu, metožu, paņēmienu, kā arī darbus pārraugošo un izpildošo darbinieku kvalifikācijas atbilstību Latvijas Republikas normatīvo aktu prasībām;
7.1.3. bez papildu maksas veikt telpu pielāgošanas, t. sk. nepieciešamo inženiertehnisko komunikāciju nodrošināšanu un pieslēgšanu, vai kosmētiskā remonta darbus, ja tādi ir nepieciešami Iekārtas uzstādīšanai;
7.1.4. Līguma izpildes laikā iespēju robežās nodrošināt ēkā atrodošās medicīnas iestādes normālu darbu, neaizsprostojot kāpnes, ieejas ēkā, neradot pārmērīgu troksni, traucējumus elektropiegādē u. tml;
7.1.5. laikus, vismaz 5 (piecas) darba dienas pirms Piegādes termiņa iestāšanās, informēt Pasūtītāju par iespējamiem vai paredzamiem kavējumiem Līguma izpildē un apstākļiem, notikumiem un problēmām, kas kavē Iekārtas piegādi noteiktajā laikā;
7.1.6. Līguma saistību izpildē neveikt darījumus (neiegādāties preces vai pakalpojumus) ar tādu fizisku vai juridisku personu, kurai tieši vai netieši ir piemērotas (tai skaitā tās dalībniekam, valdes vai padomes loceklim, patiesā labuma guvējam, pārstāvēttiesīgajai personai vai prokūristam, vai personai, kura ir pilnvarota pārstāvēt juridisko personu darbībās, kas saistītas ar filiāli, vai personālsabiedrības biedram, tā valdes vai padomes loceklim, patiesā labuma guvējam, pārstāvēttiesīgajai personai vai prokūristam, ja juridiskā persona ir personālsabiedrība) starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts sankcijas.
7.2. Piegādātājam papildus citos punktos minētajam ir tiesības:
7.2.1. par piegādātu kvalitatīvu Iekārtu savlaicīgi saņemt Līgumā noteikto samaksu;
7.2.2. saņemt no Pasūtītāja saistību izpildei nepieciešamo informāciju.
7.3. Pasūtītājam papildus citos punktos minētajam ir pienākums:
7.3.1. savlaicīgi pieņemt un pārbaudīt piegādātās Iekārtas kvalitāti un atbilstību Līguma noteikumiem;
7.3.2. Līgumā noteiktajā kārtībā samaksāt par pieņemtu, Līguma prasībām atbilstošu un kvalitatīvu Iekārtu.
7.4. Pasūtītājam papildus citos punktos minētajam ir tiesības:
7.4.1. saņemt no Piegādātāja informāciju un paskaidrojumus par Līguma izpildes gaitu un citiem Līguma izpildes jautājumiem;
7.4.2. atteikties pieņemt saskaņā ar Līguma noteikumiem piegādāto, Līguma prasībām neatbilstošo Iekārtu, ievērojot Līguma 2.8. punktā noteikto;
7.4.3. laicīgi saņemt no Piegādātāja informāciju un skaidrojumus par iespējamajiem vai paredzamajiem kavējumiem Līguma izpildē;
7.4.4. apturēt un atlikt Līgumā paredzēto maksājumu ārējā normatīvajā aktā vai Līgumā noteiktajos gadījumos; 
7.4.5. aizstāt Pasūtītāju kā Līdzēju ar citu Līdzēju, ja Pasūtītājs tiek reorganizēts vai mainās tā kompetence. 

8. LĪGUMA IZPILDĒ IESAISTĪTO APAKŠUZŅĒMĒJU NOMAIŅA UN JAUNU APAKŠUZŅĒMĒJU PIESAISTES KĀRTĪBA
8.1. Piegādātājs nav tiesīgs bez saskaņošanas ar Pasūtītāju veikt Piegādātāja piedāvājumā Līgumā noteiktajam Atklātajam konkursam norādīto apakšuzņēmēju nomaiņu un iesaistīt papildu apakšuzņēmējus Līguma izpildē. Pasūtītājs ir tiesīgs prasīt apakšuzņēmēja viedokli par nomaiņas iemesliem. 
8.2. Pasūtītājs nepiekrīt piedāvājumā norādītā apakšuzņēmēja nomaiņai, ja pastāv kāds no šādiem nosacījumiem:
8.2.1. piedāvātais apakšuzņēmējs neatbilst iepirkuma procedūras dokumentos apakšuzņēmējiem izvirzītajām prasībām;
8.2.2. tiek nomainīts apakšuzņēmējs, uz kura iespējām Piegādātājs balstījies, lai apliecinātu savas kvalifikācijas atbilstību paziņojumā par līgumu un iepirkuma procedūras dokumentos noteiktajām prasībām, un piedāvātajam apakšuzņēmējam nav vismaz tādas pašas kvalifikācijas, uz kādu Piegādātājs atsaucies, apliecinot savu atbilstību iepirkuma procedūrā noteiktajām prasībām, vai tas atbilst Publisko iepirkumu likuma 42. panta otrajā daļā minētajiem pretendentu izslēgšanas gadījumiem;
8.2.3. piedāvātais apakšuzņēmējs, kura sniedzamo pakalpojumu vērtība ir vismaz 10 000 EUR, atbilst Publisko iepirkumu likuma  42. panta otrajā daļā minētajiem pretendentu izslēgšanas gadījumiem;
8.2.4. apakšuzņēmēja maiņas rezultātā tiktu izdarīti tādi grozījumi pretendenta piedāvājumā, kuri, ja sākotnēji būtu tajā iekļauti, ietekmētu piedāvājuma izvēli atbilstoši iepirkuma procedūras dokumentos noteiktajiem piedāvājuma izvērtēšanas kritērijiem.
8.3. Pasūtītājs nepiekrīt jauna apakšuzņēmēja piesaistei gadījumā, ja šādas izmaiņas, ja tās tiktu veiktas sākotnējā piedāvājumā, būtu ietekmējušas piedāvājuma izvēli atbilstoši iepirkuma procedūras dokumentos noteiktajiem piedāvājuma izvērtēšanas kritērijiem.
8.4. Pārbaudot jaunā apakšuzņēmēja atbilstību, Pasūtītājs piemēro Publisko iepirkumu likuma 42. panta noteikumus un izslēgšanas iemeslu pārbaudi veic tajā datumā, kad pasūtītājs lemj par atļaujas sniegšanu piegādātājam nomainīt apakšuzņēmēju vai piesaistīt jaunu apakšuzņēmēju līguma izpildes nodrošināšanai. Publisko iepirkumu likuma 42. panta ceturtās daļas 2., 3. un 4. punktā minētos termiņus skaita no dienas, kad lūgums par apakšuzņēmēja nomaiņu iesniegts Pasūtītājam.
8.5. Pasūtītājs pieņem lēmumu atļaut vai atteikt Piegādātāja apakšuzņēmēju nomaiņu vai jaunu apakšuzņēmēju iesaistīšanu Līguma izpildē iespējami īsā laikā, bet ne vēlāk kā 5 (piecu) darbdienu laikā pēc tam, kad saņēmis visu informāciju un dokumentus, kas nepieciešami lēmuma pieņemšanai saskaņā ar Publisko iepirkumu likuma 62. panta nosacījumiem. 

9. LĪDZĒJU ATBILDĪBA
9.1. Līdzējam ir pienākums atlīdzināt otram Līdzējam tā vainas rezultātā nodarītos tiešos vai netiešos zaudējumus.
9.2. Par Līguma 1.2.1. apakšpunktā norādītā termiņa pārsniegšanu, ja tā nav radusies Pasūtītāja vai nepārvaramas varas dēļ, Piegādātājs maksā Pasūtītājam līgumsodu 0,5% apmērā no Finanšu piedāvājuma 1. pozīcijas līgumcenas par katru kavējuma dienu, bet ne vairāk kā 10% no kopējās Līgumcenas. 
9.3. Par Līguma 1.2.2. apakšpunktā norādītā termiņa pārsniegšanu, ja tā nav radusies Pasūtītāja vai nepārvaramas varas dēļ, Piegādātājs maksā Pasūtītājam līgumsodu 0,2% apmērā no Iekārtas vērtības (Finanšu piedāvājuma 2. pozīcija) par katru kavējuma dienu, bet ne vairāk kā 10% no kopējās Līgumcenas. 
9.4. Par Līguma 1.2.3. apakšpunktā norādītā termiņa pārsniegšanu, ja tā nav radusies Pasūtītāja vai nepārvaramas varas dēļ, Piegādātājs maksā Pasūtītājam līgumsodu 0,3% apmērā no Iekārtas vērtības (Finanšu piedāvājuma 2. pozīcija) par katru kavējuma dienu, bet ne vairāk kā 10% no kopējās Līgumcenas. 
9.5. Par Līgumā noteikto maksājumu termiņu kavējumu Piegādātājs ir tiesīgs piemērot Pasūtītājam līgumsodu 0,5% apmērā no termiņā nesamaksātās summas par katru maksājuma nokavējuma dienu, bet ne vairāk kā 10% no kopējās Līgumcenas. 
9.6. Līguma izbeigšanas gadījumā Piegādātājs 30 (trīsdesmit) dienu laikā no kredītrēķina saņemšanas pilnā apmērā atmaksā Pasūtītājam saņemto avansu, ja tāds saņemts saskaņā ar Līguma 2.3. punktu, un Līguma 2.6. punktā minēto maksājumu, ja tāds saņemts.
9.7. Vienpusējas Līguma izbeigšanas gadījumā, ja tā nav saistīta ar Līguma 4.8. vai 10.1. punktā norādītajiem apstākļiem, Piegādātājs maksā Pasūtītājam līgumsodu 20% apmērā no Līguma summas ar PVN.
9.8. Gadījumā, ja Līguma saistību pildīšanas laikā tiek nodarīts kaitējums Pasūtītāja īpašumam (tajā skaitā telpām), Piegādātājs par saviem līdzekļiem nodrošina bojājumu novēršanu (tajā skaitā telpu remontu).
9.9. Līdzējs līgumsoda apmaksu veic 30 (trīsdesmit) dienu laikā pēc otra Līdzēja rēķina par piemērotā līgumsoda saņemšanas. 
9.10. Līgumsoda samaksa neatbrīvo Līdzēju no turpmākas saistību izpildes pienākuma, izņemot Līguma vienpusējas izbeigšanas gadījumā, un netiek ieskaitīta zaudējumu atlīdzībā.
9.11. Ja Konkurences padome, tiesa vai cita kompetenta iestāde konstatējusi aizliegtu pretendentu vienošanos piedāvājuma iesniegšanai Atklātā konkursā, Piegādātājs sedz Pasūtītājam visus zaudējumus, kas radušies šādas Piegādātāja rīcības rezultātā. 

10. NEPĀRVARAMA VARA
10.1. Līdzēji atbrīvoti no atbildības par pilnīgu vai daļēju Līgumā paredzēto saistību neizpildi, ja šāda neizpilde ir notikusi nepārvaramas varas iestāšanās rezultātā. Šāda nepārvaramā vara ietver sevī notikumus, kuri iziet ārpus Līdzēju kontroles un atbildības (dabas katastrofas, ūdens plūdi, uguns nelaimes un citas stihiskas nelaimes, kā arī karš un karadarbība, streiki, valsts un pašvaldību institūciju pieņemtie normatīvie akti un norādījumi, kas ir saistoši Līdzējiem un neviens no Līdzējiem nav tos iniciējis, un citi apstākļi, kas neiekļaujas Līdzēju iespējamās kontroles robežās). Līdzēji var atsaukties uz nepārvaramās varas radītajiem Līguma izpildes šķēršļiem tikai gadījumā, ja pirms tam ir izdarījuši visu iespējamo, lai tos novērstu.
10.2. Gadījumā, ja iestājas Līguma 10.1. punktā noteiktie apstākļi, Līgumā noteiktie termiņi tiek pagarināti attiecīgi par tādu laika periodu, par kādu nepārvaramas varas apstākļi aizkavējuši Līguma izpildi. 
10.3. Līdzējs, kas atsaucās uz nepārvaramas varas apstākļiem, bez kavēšanās informē par to otru Līdzēju rakstiski ne vēlāk kā 3 (trīs) darbdienu laikā pēc nepārvaramas varas apstākļu iestāšanās un pierāda nepārvaramas varas apstākļu esamību.
10.4. Iestājoties nepārvaramas varas apstākļiem, Līdzēji vienojas par turpmāku saistību izpildes kārtību un termiņiem. Ja minēto apstākļu dēļ Līgums nedarbojas ilgāk par 3 (trīs) mēnešiem, katram Līdzējam ir tiesības izbeigt Līgumu, par to rakstveidā brīdinot otru Līdzēju vismaz 15 (piecpadsmit) dienas iepriekš. 

11. CITI NOTEIKUMI
11.1. Līdzējs nav tiesīgs vienpersoniski nodot savas tiesības un saistības, kas saistītas ar Līgumu un izriet no tā, trešajai personai.
11.2. Pasūtītāja vadītāja maiņa nevar būt par pamatu Līguma izbeigšanai. Gadījumā, ja notiek Pasūtītāja reorganizācija, Līgums paliek spēkā un tā noteikumi ir saistoši tā tiesību un saistību pārņēmējam. Pasūtītājs par šādu apstākļu iestāšanos 10 (desmit) dienas iepriekš rakstiski brīdina Piegādātāju.
11.3. Strīdus Līdzēji risina savstarpējās pārrunās. Vienošanās par strīda atrisināšanu noformējama rakstveidā un Līdzēji to paraksta. Ja vienošanos panākt nav iespējams, strīdu nodod risināšanai Latvijas Republikas tiesā Latvijas Republikas normatīvajos aktos noteiktajā kārtībā.
11.4. Visos Līgumā neatrunātajos jautājumos Līdzēji rīkojas saskaņā ar Latvijas Republikas normatīvajiem aktiem.
11.5. Informācijas apmaiņai Līdzēji var izmantot Līgumā norādīto elektronisko pastu, neizmantojot drošu elektronisko parakstu. Līgumā atrunātos saskaņojumus un informācijas apmaiņu veic Līguma 11.7. un 11.8. punktā norādītās Līdzēju pilnvarotās personas.
11.6. Ja Līdzējam mainās rekvizīti vai Līguma 11.7. un 11.8. punktā noteiktās kontaktpersonas, vai to kontaktinformācija, Līdzējs 5 (piecu) darbdienu laikā no notikušo izmaiņu iestāšanās rakstiski paziņo par to otram Līdzējam. Ja Līdzējs neizpilda šī punkta nosacījumus, uzskatāms, ka otrs Līdzējs pilnībā izpildījis savas saistības, lietojot Līgumā esošo informāciju.
11.7. Pasūtītājs par pilnvaroto pārstāvi Līguma izpildes laikā norīko:
	Amats:
	

	Vārds, uzvārds:
	

	Tālrunis:
	

	e-pasts:
	


11.8. Piegādātājs par pilnvaroto pārstāvi Līguma izpildes laikā norīko:
	Amats:
	

	Vārds, uzvārds:
	

	Tālrunis:
	

	e-pasts:
	


11.9. Līdzēji apliecina, ka to pilnvarotās personas ir informētas par to personas datu nodošanu otra Līdzēja pārziņā Līguma 11.7. un 11.8. punktā noteiktajā apjomā.
11.10. Līgums sagatavots uz 9 (deviņām) lapām un parakstīts ar drošu elektronisko parakstu. Katram Līdzējam pieejams elektroniski parakstīts Līguma eksemplārs.
11.11. [bookmark: _Hlk235551976]Līgumam parakstīšanas dienā ir 3 (trīs) pielikumi:
1. pielikums: Tehniskā specifikācija – tehniskais piedāvājums;
2. pielikums: Finanšu piedāvājums;
3. pielikums: Telpu pielāgošanas darbu apjomu saraksts.

12. LĪDZĒJU REKVIZĪTI UN PARAKSTI
					
	PASŪTĪTĀJS
Sabiedrība ar ierobežotu atbildību “LIEPĀJAS REĢIONĀLĀ SLIMNĪCA”
Reģistrācijas Nr. 42103041306
Juridiskā adrese: Slimnīcas iela 25, Liepāja, LV-3414 
Tālrunis: 63403222
e-pasta adrese: birojs@liepajasslimnica.lv
Bankas nosaukums: AS SEB banka
Bankas kods: UNLALV2X
Norēķinu konts: LV46UNLA0055002841856

____________________________________
Vārds, uzvārds
Amats
	PIEGĀDĀTĀJS
Nosaukums:
Reģistrācijas Nr.
Juridiskā adrese:
Tālrunis:
e-pasta adrese:
Bankas nosaukums:
Bankas kods:
Norēķinu konts:



____________________________________
Vārds, uzvārds
Amats




ŠIS DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU.

